প্যারিসে বিস্ফোরণে নিহত ৪, আহত ৩৬
আন্তর্জাতিক ডেস্ক | ১৯:২০, জানুয়ারি ১২, ২০১৯
প্যারিসের একটি বেকারিতে গ্যাস লিকেজ থেকে বিস্ফোরণে অন্তত চারজনের মৃত্যু হয়েছে। এসময় দগ্ধ হয়েছেন ৩৬ জন। এর মধ্যে ১২ জনের অবস্থা গুরুতর। ফ্রান্স কর্তৃপক্ষের বরাত দিয়ে আল জাজিরা এই তথ্য জানিয়েছে।
একজন পুলিশ কর্মকর্তা আল জাজিরাকে জানান, উত্তর মধ্য প্যারিসের একটি বেকারিতে শনিবার (১২ জানুয়ারি) স্থানীয় সময় সকালে এই বিস্ফোরণ ও অগ্নিকাণ্ডের ঘটনা ঘটে। দ্রুত ঘটনাস্থলে আসেন ফায়ার সার্ভিসের সদস্যরা। এসময় আগুন নেভাতে গিয়ে দুই ফায়ার সার্ভিস কর্মীও আহত হন বলে জানিয়েছেন দেশটির স্বরাষ্ট্র মন্ত্রী ক্রিস্টোফ ক্যাসটেনা।
এই ঘটনার পর পুরো এলাকায় গ্যাস লিকেজ সতর্কতা জারি করেছে ফায়ার সার্ভিস।